b"\n_START_ARTICLE_\nArt urb\xc3\xa0 al Pa\xc3\xads Valenci\xc3\xa0\n_START_PARAGRAPH_\nLa hist\xc3\xb2ria de l'art urb\xc3\xa0 al Pa\xc3\xads Valenci\xc3\xa0 comen\xc3\xa7a a mitjans dels anys 80 amb l'aparici\xc3\xb3 del Graffiti o Grafit. Entre els artistes m\xc3\xa9s representatius es troben Escif, Julieta XLF, Hyuro o l'artista de stickers Vinz. El Museu Inacabat d'Art Urb\xc3\xa0 de Fanzara \xc3\xa9s el centre amb major nombre d'obres al Pa\xc3\xads Valenci\xc3\xa0. Alguns d'estos artistes s\xc3\xb3n considerats referents a nivell internacional. _NEWLINE_Des dels inicis i fins a la d\xc3\xa8cada dels 2000 els graffiti valencians destacaven per la senzillesa i l'\xc3\xbas de tag en les peces, fet condicionat per l'escassedat de mitjans. Tanmateix, a partir de la segona meitat de la d\xc3\xa8cada dels 2000 s'han consolidat els murals i els artistes han comen\xc3\xa7at a tindre reconeixement, convertint-se en un atractiu tur\xc3\xadstic, sobretot, a la Ciutat de Val\xc3\xa8ncia.\n_START_SECTION_\nHist\xc3\xb2ria\n_START_PARAGRAPH_\nAlacant i Val\xc3\xa8ncia van ser dos de les ciutats de l'Estat Espanyol amb major pres\xc3\xa8ncia de graffiti als anys 80.  Els Grafits arriben al Pa\xc3\xads Valenci\xc3\xa0 de la m\xc3\xa0 de les comunitats de break dance dels barris de Sa\xc3\xafdia i Marxalenes de la Ciutat de Val\xc3\xa8ncia.  Als inicis, pel desconeixement tant de la gent o de la pr\xc3\xb2pia policia davant el nou moviment, el fenomen va gaudir de molta permissivitat. La comunitat va cr\xc3\xa9ixer pel boca-orella i els contactes informals, ja que no hi havia material ni fanzines que parlaren del tema. Estos primers graffiters comptaven amb molt pocs mitjans materials per a pintar, havent sovint d'utilitzar esprais o pintures m\xc3\xa9s barates per estalviar diners,  fet que tamb\xc3\xa9 provoc\xc3\xa0 que moltes vegades s'optara per realitzar obres amb pocs colors. Tamb\xc3\xa9 hi hagu\xc3\xa9 casos de furts a botigues de pintura per tal d'obtenir material._NEWLINE_A Alacant van despuntar crews com Crazy Beat i Tom Rock, i graffiters com Loco 13 i Kami. A Val\xc3\xa8ncia despuntaven Defcon X, Colt Artist Crew, Jaco i Apilio. _NEWLINE_Entre 1989 i 1990 es consolida l'escena graffitera de la Ciutat de Val\xc3\xa8ncia, coincidint amb el declini del break dance i el naixement de noves cultures urbanes vinculades al rap o a l'skate. \xc3\x89s a principis d'esta d\xc3\xa8cada quan el tag es consolida, substituint a les formes primitives de graffiti i superant a les pintades pol\xc3\xadtiques en popularitat. Al Kasal Popular de Flora, Centre social okupat de Val\xc3\xa8ncia tamb\xc3\xa9 es van vore alguns dels primers graffiti de la Ciutat, havent obres d'Esik per la rodalia. En este moment es funden grups com UKC (Use Kondom Crew), RSK o RAK (Radikal Artist Krew) on hi havia artistes com Kaos, Seta, Poke, Azne o Pike. Quan gent d'UKC i RAK fan una mena de viatge inici\xc3\xa0tic a Alacant, es crear\xc3\xa0 un nou grup, De la Orgy Posse, format per gent dels dos grups valentins i gent d'Alacant. En este grup hi havia alguns dels millors graffiters valencians del moment, com Kaos, Esik o Same, de Val\xc3\xa8ncia, i Ezer, d'Alacant. En este moment  Malilla es consolida com el lloc de trobada (Hall of Fame) de Val\xc3\xa8ncia Capital i rodalia, sent tamb\xc3\xa9 el lloc on alguns dels joves graffiters descobriren a autors com Nova, pioners de principis dels 90, i es feren les primeres jams. En 1993 Nova viatja a Nova York i es produeix un canvi de generaci\xc3\xb3 en apar\xc3\xa8ixer noves t\xc3\xa8cniques pict\xc3\xb2riques com el power line._NEWLINE_A mitjans dels anys 90 es posa de moda fer graffiti en trens de RENFE, fet que port\xc3\xa0 a les primeres detencions en 1995, per les den\xc3\xbancies de la companyia ferrovi\xc3\xa0ria. Arran dels primers escorcolls policials a cases es van dissolvent este moviment, si b\xc3\xa9 la pintura en paret comen\xc3\xa7a a viure una bona etapa. Apareixen noves krews com TFK i l'Horta Sud Stile, i el centre graffiter es mou de Malilla al Cabanyal. En 1991 apareix Duke 103, qui m\xc3\xa9s endavant es consolidaria com a graffiter de refer\xc3\xa8ncia a la Ciutat de Val\xc3\xa8ncia. En 1994 la brigada d'obres de l'Ajuntament de Val\xc3\xa8ncia inicia la pr\xc3\xa0ctica del repintat sistem\xc3\xa0tic dels graffiti, primer amb pintura blanca i despr\xc3\xa9s amb grisa, eliminant les primig\xc3\xa8nies pintades del Barri del Carme, poemes escrits amb cal\xc2\xb7ligrafia desigual. A Elx destacaren col\xc2\xb7lectius com pornostars, amb artistes com Dems i Rosh 333, i un mural a la Pla\xc3\xa7a del Raval que va funcionar com a referent per als artistes locals des de 1992, quan va ser pintat i 2006, any en qu\xc3\xa8 l'Ajuntament va ordenar l'esborrament. Amb l'arribada de la d\xc3\xa8cada dels 2000 apareixen noves t\xc3\xa8cniques com l'stencil o l'sticker art. _NEWLINE_Amb la formaci\xc3\xb3 en 2001 del grup XLF (Por la Face), es duen a terme diferents activitats al Barri del Carme, on origin\xc3\xa0riament feien les seues obres. Un dels seus fundadors va ser Escif, a qui es considera un dels responsables de l'explosi\xc3\xb3 de l'art urb\xc3\xa0 en la Ciutat de Val\xc3\xa8ncia durant la d\xc3\xa8cada de 2010.  A Val\xc3\xa8ncia hi ha hagut hist\xc3\xb2ricament certa permissivitat a l'hora de pintar als murs, el que permet que artistes de diferents lloc facen obres a la ciutat, generant una esp\xc3\xa8cie d'escola per als artistes locals. L'acceptaci\xc3\xb3 del muralisme i el graffiti han fet que l'art urb\xc3\xa0 esdevinga un reclam tur\xc3\xadstic per a la Ciutat de Val\xc3\xa8ncia, cosa que \xc3\xa9s vista pels artistes com un perill de banalitzaci\xc3\xb3 tant a nivell comercial com pol\xc3\xadtic. Entre desembre de 2014 i gener de 2015 arriba a Val\xc3\xa8ncia el moviment Te comer\xc3\xada a versos, les primeres pintades del qual van apar\xc3\xa8ixer tant a zones properes als campus universitaris de Blasco Ib\xc3\xa1\xc3\xb1ez i Tarongers, com al Barri de Benimaclet."